  Туспуктэм: Константин Вознесенских Майя Бывальцева Азьмуртлэн грантъёсъя фондэзлэн 2022-тӥ ар понна кыкетӥ вожвылъяськоназ Удмуртиысь 36 ӵектосъёс вормизы. Соосты улонэ пыӵатыны оглом 46 миллион манетлэсь трос коньдон вуоз. Йылпумъянъёсты фондлэн нимлыко сайтаз шараязы. Утэм ӵектосъёс пӧлын Эграысь модая «Питыран» театрлэн «Питыран kids. Дизайн» ӵектосэз. Со улсын пиналъёс дӥсь кылдытыны, вандыны, вуриськыны дышетскозы, со сяна, дӥськутэз возьматонъя, актёр устолыкъя тодон-валанъёс басьтозы. Ӵектосэ пыриськисьёс асьсэос дӥськут коллекциос кылдытозы. Бадӟымъёсызгес пиналъёс асьсэлы дӥсь вурозы, покиосыз – мунёослы. Вавож ёросын «Гурезь-Пудга гурт роболаборатория» ужалоз. Отын пиналъёсты гурт возёслы роботехника кылдытыны дышетозы. Мастер-классъёс школаосын но нылпи садъёсын радъялозы, отчы 5-18 аресъем 300 пала пиналъёс но дасо пала дышетӥсьёс пыриськозы. Ӵектос нырыссетӥ ротботехнической ёрос фестивален йылпумъяськоз. Со сяна, Удмуртиын «УдМульт» ӵектосэз азьланьтозы. «Луло мунё» ӵектос улсын удмурт кылын эшшо 10 мультфильмъёс лэсьтозы. «Прыжок к победе» ӵектос улсын нылпи  церебральной параличен, Даун синдромен, суйтэм, йырвизьзыя кылись 6-21 аресъем адямиос футболэн шуыдыны, тазалыко пиналъёсын ӵош ӵошатсконъёсы пыриськыны быгатозы.   Ӵектосъёсты 1-тӥ пӧсьтолэзе улонэ пыӵатыны кутскозы. 2023-тӥ арын нырысетӥ вожвылъяськонэ пыриськон понна куриськонъёсты туэ 1-тӥ куарусёнысен 17-тӥ коньывуонозь кутозы. Тодэ вайытом, Азьмуртлэн грантъёсъя фондэзлэн 2022-тӥ ар понна нырысетӥ вожвылъяськоназ Удмуртиысь 51 ӵектосъёс оглом 53 миллион манет утӥзы. Тегъёс: Мерлык грантъёс Азьмуртлэнгрантъёсъяфондэз Ижкар Удмуртия  